ส่วนที่ 1

ข้อมูลสรุป (Executive Summary)

-   บริษัทหลักทรัพย์ กิมเอ็ง (ประเทศไทย) จำกัด (มหาชน) เดิมชื่อ “บริษัทหลักทรัพย์ นิธิภัทร
    จำกัด” จดทะเบียนจัดตั้งขึ้นเมื่อวันที่ 3 เมษายน 2539 ด้วยทุนจดทะเบียนเริ่มแรก 1,000
    ล้านบาท
    การจัดตั้งบริษัทเป็นผลมาจากการแยกการประกอบธุรกิจเงินทุนและการประกอบธุรกิจหลักทรัพย์ออกจากกันของบริษัทเงินทุนหลักทรัพย์
    นิธิภัทร จำกัด (มหาชน) ด้วยการจัดตั้งและถือหุ้นร้อยละ 99.99
    ของหุ้นที่จำหน่ายได้แล้วทั้งหมดในบริษัทหลักทรัพย์ นิธิภัทร จำกัด และเมื่อวันที่ 14 สิงหาคม
    2539 บริษัทหลักทรัพย์ นิธิภัทร จำกัด ได้รับโอนสินทรัพย์และหนี้สินที่เกี่ยวกับธุรกิจหลักทรัพย์
    รวมทั้งการเป็นสมาชิกตลาดหลักทรัพย์แห่งประเทศไทย หมายเลข 42
    จากบริษัทเงินทุนหลักทรัพย์ นิธิภัทร จำกัด
    โดยได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
    (ก.ล.ต.) และเริ่มประกอบธุรกิจหลักทรัพย์ตั้งแต่นั้นเป็นต้นมา

-   บริษัทหลักทรัพย์ กิมเอ็ง (ประเทศไทย) จำกัด (มหาชน) ประกอบธุรกิจหลักทรัพย์
    โดยได้รับใบอนุญาตจากกระทรวงการคลังให้ประกอบธุรกิจหลักทรัพย์ 4 ประเภท ได้แก่
    การเป็นนายหน้าซื้อขายหลักทรัพย์ การค้า หลักทรัพย์ การจัดจำหน่ายหลักทรัพย์
    และการเป็นที่ปรึกษาการลงทุน ทั้งนี้บริษัทเป็นสมาชิกตลาดหลักทรัพย์แห่งประเทศไทยหมายเลข
    42 นอกจากนี้บริษัทยังดำเนินธุรกิจอื่นๆที่เกี่ยวข้องสนับสนุนธุรกิจหลักทรัพย์ ได้แก่
    ธุรกิจวาณิชธนกิจ ธุรกิจด้านตราสารหนี้
    ตลอดจนบริษัทยังได้รับความเห็นชอบจากสำนักงานคณะกรรรมการกำกับหลักทรัพย์และตลาดหลักทรัพย์ในการประกอบธุรกิจที่ปรึกษาทางการเงิน
    การเป็นนายทะเบียนหลักทรัพย์ และทั้งนี้
    บริษัทกำลังอยู่ระหว่างการเตรียมการทำธุรกิจตราสารใบสำคัญแสดงสิทธิอนุพันธ์
    และขอใบอนุญาตการประกอบธุรกิจการเป็นผู้จัดการกองทุนส่วนบุคคล (Private Fund)

-   เมื่อวันที่ 3 ธันวาคม 2546
    บริษัทได้เข้าเป็นบริษัทจดทะเบียนในตลาดหลักทรัพย์แห่งประเทศไทย และ
    หุ้นสามัญของบริษัทได้เข้าทำการซื้อขายในตลาดหลักทรัพย์แห่งประเทศไทยเป็นวันแรก

-   สำหรับปี 2547 บริษัทหลักทรัพย์ กิมเอ็ง (ประเทศไทย) จำกัด (มหาชน)
    มีส่วนแบ่งตลาดของมูลค่าการซื้อขายหลักทรัพย์ ร้อยละ 11.71 จัดเป็นอันดับ 1
    เมื่อเทียบกับบริษัทหลักทรัพย์ ต่าง ๆ

-   สำหรับงวด 9 เดือน สิ้นสุด 31 ธันวาคม 2546 บริษัทมีสินทรัพย์รวม 10,372.56 ล้านบาท
    หนี้สินรวม 6,638.37 ล้านบาท ส่วนของผู้ถือหุ้น 3,734.19 ล้านบาท และมีกำไรสุทธิ
    893.78 ล้านบาท และในปี 2547 สิ้นสุด 31 ธันวาคม 2547 บริษัทมีสินทรัพย์รวม
    6,628.17 ล้านบาท หนี้สินรวม 2,559.81 ล้านบาท ส่วนของผู้ถือหุ้น 4,068.36 ล้านบาท
    และมีกำไรสุทธิ 1,042.66 ล้านบาท

-   สำหรับปี 2547 บริษัทได้มีการพัฒนาช่องทางในการลงทุนในธุรกิจหลักทรัพย์อย่างต่อเนื่อง
    ได้แก่ การพัฒนาโปรแกรมการซื้อขายหลักทรัพย์ด้านอินเตอร์เน็ท ที่เรียกว่า “KE Trade”
    การพัฒนาโปรแกรม การซื้อขายหลักทรัพย์ผ่านมือถือ และอุปกรณ์คอมพิวเตอร์แบบพกพา (PDA)
    ตลอดจนการพัฒนาการเข้าถึงข้อมูลด้านงานวิจัยของบริษัทอย่างรวดเร็วและเต็มไปด้วยประสิทธิภาพ
    คือการให้บริการ “KELIVE TV”
    ซึ่งเป็นการพัฒนาการให้บริการวิเคราะห์หลักทรัพย์ผ่านเทคโนโลยีบรอดแบนด์ ทีวี
    ด้วยการรับชอบ การวิเคราะห์หลักทรัพย์ได้ทั้งภาพและเสียงออนไลน์ผ่านเว็บไซต์ของบริษัท

-   และในปี 2547 นี้ บริษัทได้มีการพัฒนาบุคคลกรของบริษัทอย่างต่อเนื่อง
    เพื่อให้สามารถบริการลูกค้าของบริษัทอย่างมีประสิทธิภาพ กล่าวคือ
    บริษัทได้รับบุคคลกรเพื่อทำหน้าที่เจ้าหน้าที่การตลาด อีกจำนวน 104 คน ทำให้บริษัท
    มีเจ้าหน้าที่การตลาดทั้งสิ้น ณ วันที่ 31 ธันวาคม 2547 จำนวน 496 คน

-   ในปี 2547 บริษัทได้เปิดสำนักงานสาขาขึ้นใหม่เพิ่มเติมอีก 3 สาขา ได้แก่

-   เมื่อวันที่ 1 มีนาคม 2547 บริษัทได้เปิดสำนักงานสาขาในจังหวัดยะลา
    นับเป็นสำนักงานสาขาลำดับที่ 33 ของบริษัท

-   เมื่อวันที่ 1 เมษายน 2547 บริษัทได้เปิดสำนักงานสาขาทาวน์ อิน ทาวน์ ถนนศรีวรา
    กรุงเทพมหานคร นับเป็นสำนักงานสาขาลำดับที่ 34ของบริษัท

-   เมื่อวันที่ 8 ธันวาคม 2547 บริษัทได้เปิดสำนักงานสาขาแฟชั่น ไอส์แลนด์ ถนนรามอินทรา
    กรุงเทพมหานคร นับเป็นสำนักงานสาขาลำดับที่ 35 ของบริษัท

(ผู้ลงทุนควรอ่านรายละเอียดข้อมูลในส่วนที่ 2 ก่อนการตัดสินใจลงทุนในหลักทรัพย์)